CELEX: 
Language: lt
Date: 2021-09-28 00:00:00
Title: KOMISIJOS DELEGUOTASIS REGLAMENTAS (ES) …/... kuriuo nustatomi ekonomikos gaivinimo ir atsparumo didinimo rezultatų suvestinės bendri rodikliai, išsamiai apibrėžiami jos elementai ir taip papildomas Europos Parlamento ir Tarybos reglamentas (ES) 2021/241, kuriuo nustatoma ekonomikos gaivinimo ir atsparumo didinimo priemonė

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               1.1. Bendroji informacija ir tikslas 
            
            
               COVID-19 pandemijos protrūkis daro reikšmingą poveikį Europos Sąjungos ekonominei ir socialinei padėčiai. Tiesioginį krizės poveikį valstybės narės mažino trumpalaikėmis priemonėmis, tačiau, siekiant atsigauti po šios krizės ir ateinančioms kartoms sukurti tvaresnę, konkurencingesnę, atsparesnę ir teisingesnę Europą, vidutinės trukmės ir ilgalaikiu laikotarpiu reikės didelių investicijų ir struktūrinių reformų. Tuo tikslu Europos Sąjunga 2020 m. gruodžio mėn. priėmė Europos ekonomikos gaivinimo planą, kuris apima sustiprintą 2021–2027 m. daugiametę finansinę programą ir naują laikinų ekonomikos gaivinimo priemonių rinkinį „NextGenerationEU“. Taikant šias priemones bus galima panaudoti iš viso 1,85 trln. EUR (2018 m. kainomis), siekiant paremti valstybių narių pastangas įveikti krizę, suteikti postūmį ES ekonomikai ir ją nukreipti didesnio stabilumo ir atsparumo keliu.
            
            
               2021 m. vasario mėn. priimtas Europos Parlamento ir Tarybos reglamentas (ES) 2021/241
                  1
               , kuriuo nustatoma ekonomikos gaivinimo ir atsparumo didinimo priemonė (toliau – EGADP reglamentas) – didžiausia priemonės „NextGenerationEU“ programa. Ekonomikos gaivinimo ir atsparumo didinimo priemonės (toliau – priemonė) biudžetą sudaro 672,5 mlrd. EUR, skirtų negrąžintinai finansinei paramai ir paskoloms; šiomis lėšomis remiamos didelės apimties viešosios investicijos ir reformos, kurias valstybės narės įgyvendina siekdamos atsigauti po COVID-19 krizės ir kuriomis remiama Sąjungos ekonominė, socialinė ir teritorinė sanglauda. 
            
            
               Siekiant užtikrinti šios priemonės įgyvendinimo skaidrumą ir atskaitomybę, ji įtraukta į veiklos rezultatų stebėsenos sistemą. EGADP reglamente nustatyta, kad per veiklos rezultatų stebėjimo sistemą gauta informacija Europos Parlamentui, kitoms institucijoms ir Europos piliečiams bus teikiama parengiant ekonomikos gaivinimo ir atsparumo didinimo rezultatų suvestinę (toliau – suvestinė). Šios suvestinės tikslas – skaidriai teikti glaustą informaciją apie ekonomikos gaivinimo ir atsparumo didinimo planų įgyvendinimo pažangą. Ji bus viešai skelbiama internete ir kas pusmetį atnaujinama, remiantis valstybių narių du kartus per metus teikiamomis ataskaitomis. Suvestinė apims su priemonės taikymo sritimi ir tikslais susijusius pagrindinius rodiklius, ji leis stebėti ekonomikos gaivinimo ir atsparumo didinimo planų įgyvendinimo pažangą siekiant tų tikslų. Bus nustatyti bendri rodikliai, kad būtų galima įvertinti bendrus priemonės veiklos rezultatus ir parodyti pažangą, padarytą siekiant priemonės tikslų. Šie bendri rodikliai bus įtraukti į suvestinę ir joje pateikiami – suvestinė bus atsiskaitymo už priemonės veiklą sistema. Remdamasi suvestine ir joje pateikiamais bendrais rodikliais, Komisija pagal EGADP reglamento 31 ir 16 straipsnius Europos Parlamentui ir Tarybai rengs priemonės įgyvendinimo metines ataskaitas, taip pat Europos Parlamentui ir Tarybai skirtą priemonės įgyvendinimo peržiūros ataskaitą. Be to, pagal EGADP reglamento 26 straipsnio 4 dalį suvestinė bus Europos Parlamento ir Komisijos dialogo ekonomikos gaivinimo ir atsparumo didinimo klausimu pagrindas.
            
            
               Komisija ir valstybės narės turėtų skatinti priemonės sąveiką su kitomis Sąjungos programomis bei priemonėmis ir užtikrinti veiksmingą jų tarpusavio koordinavimą. Remiantis 28 straipsniu, tai turėtų būti atliekama: a) užtikrinant skirtingų priemonių, visų pirma priemonių, finansuojamų iš Sąjungos fondų, papildomumą, sąveiką, nuoseklumą ir suderinamumą Sąjungos, nacionaliniu ir, kai taikoma, regioniniu lygmenimis tiek planavimo etapu, tiek jas įgyvendinant; b) optimizuojant koordinavimo mechanizmą, kad būtų išvengta veiksmų dubliavimo; c) užtikrinant glaudų už įgyvendinimą ir kontrolę Sąjungos, nacionaliniu ir, kai taikoma, regioniniu lygmenimis atsakingų asmenų bendradarbiavimą, kad būtų pasiekti priemonės tikslai. Todėl į suvestinę įtraukti bendri rodikliai turėtų būti nuoseklūs ir derėti su kitiems ES fondams taikomais rodikliais. Tai, kad EGADP įgyvendinimo pažanga stebima pagal suvestinę, netrukdo per Europos semestrą stebėti valstybių narių pažangos kitomis priemonėmis, pavyzdžiui, naudojantis socialinių rodiklių suvestine.
            
            
               Šiuo deleguotuoju reglamentu nustatomi išsamūs suvestinės elementai, kurie turėtų parodyti ekonomikos gaivinimo ir atsparumo didinimo planų įgyvendinimo pažangą, ir bendri rodikliai, kurie bus naudojami pranešimo apie pažangą, taip pat priemonės ir valstybių narių ekonomikos gaivinimo ir atsparumo didinimo planų stebėjimo ir vertinimo tikslais. Reglamente atskiriami bendri rodikliai ir kiti suvestinės elementai. Bendrus rodiklius turės parengti valstybės narės, todėl tuo klausimu būtina pateikti papildomos informacijos ir nurodymų, kad būtų galima užtikrinti duomenų palyginamumą. Likusius suvestinės elementus parengs Komisija, remdamasi įvairia informacija, kurią ji surinks priemonės ir valstybių narių ekonomikos gaivinimo ir atsparumo didinimo planų įgyvendinimo metu, taip užtikrindama duomenų palyginamumą. Todėl dėl tų elementų nebūtina pateikti tokios išsamios informacijos ir nurodymų.
            
            
               1.2. Teisinis pagrindas 
            
            
               EGADP reglamento 30 straipsnio 2 dalimi Komisijai suteikiami įgaliojimai deleguotuoju aktu išsamiai apibrėžti suvestinės elementus, kad būtų matoma ekonomikos gaivinimo ir atsparumo didinimo planų įgyvendinimo pažanga. Pagal EGADP reglamento 30 straipsnio 1 dalį suvestinė turi būti priemonės atsiskaitymo už veiklą sistema, parodanti valstybių narių ekonomikos gaivinimo ir atsparumo didinimo planų įgyvendinimo pažangą, susijusią su kiekvienu iš šešių ramsčių, nurodytų priemonės taikymo srityje, ir ekonomikos gaivinimo ir atsparumo didinimo planų įgyvendinimo pažangą, susijusią su bendrais rodikliais. Be to, 30 straipsnio 4 dalyje nurodyta, kad suvestinė turi būti pradedama naudoti 2021 m. gruodžio mėn., Komisijos kas pusmetį atnaujinama ir viešai skelbiama interneto svetainėje arba interneto portale.
            
            
               EGADP reglamento 29 straipsnio 4 dalies a punktu Komisijai suteikiami įgaliojimai iki 2021 m. gruodžio mėn. pabaigos priimti deleguotąjį aktą, siekiant nustatyti bendrus rodiklius, kuriais remiantis bus informuojama apie pažangą ir stebima bei vertinama, kaip taikant priemonę siekiama bendrų ir konkrečių tikslų. Pagal 29 straipsnio 5 dalį valstybės narės turi informuoti Komisiją apie bendrus rodiklius, o 27 straipsnyje nustatyta, kad tokia informacija turi būti teikiama du kartus per metus, per Europos semestrą.
            
            
               Remiantis 2016 m. balandžio 13 d. Tarpinstitucinio susitarimo dėl geresnės teisėkūros 31 punktu, šiuo deleguotuoju reglamentu į vieną aktą sujungiami du EGADP reglamentu nustatyti tarpusavyje susiję įgaliojimai, konkrečiau, 29 straipsnio 4 dalies a punkte nustatyti įgaliojimai dėl bendrų rodiklių ir 30 straipsnio 2 dalyje nustatyti įgaliojimai dėl suvestinės. Sujungti šiuos dvejopus įgaliojimus nuspręsta atsižvelgiant į jų esminę tarpusavio sąsają, kadangi, kaip numatyta 30 straipsnio 3 dalyje, bendri rodikliai sudarys didelę suvestinės turinio dalį. 30 straipsnio 3 dalyje nustatyta, kad suvestinėje turi būti parodoma pažanga, susijusi su 29 straipsnio 4 dalyje nurodytais bendrais rodikliais. Be to, EGADP reglamente numatytas tam tikras tvarkaraštis, kadangi 27 straipsnyje nustatyta, kad valstybės narės du kartus per metus turi pranešti bendrus rodiklius, o 30 straipsnio 4 dalyje nustatyta, kad suvestinė bus atnaujinama kas pusmetį. Tai leis užtikrinti, kad suvestinėje būtų pateikiami naujausi valstybių narių pranešti duomenys.
            
            
               2.KONSULTACIJOS PRIEŠ PRIIMANT AKTĄ
            
            
               Laikydamasi 2016 m. Europos Parlamento, Tarybos ir Komisijos bendrojo susitarimo, Komisija dėl šio deleguotojo reglamento konsultavosi su valstybių narių ekspertais dviejuose posėdžiuose, kurie įvyko 2021 m. gegužės 28 d. ir 2021 m. liepos 14 d. Europos Parlamento ir Tarybos atstovai dalyvavo posėdyje kaip stebėtojai. Valstybių narių ekspertai paprašė sumažinti jų viešajam administravimui tenkančią naštą – optimizuoti siūlomų bendrų rodiklių skaičių ir apriboti šių rodiklių duomenų suskirstymą. Valstybių narių ekspertai taip pat paprašė patikslinti, kad atskirų valstybių narių bendri rodikliai bus pateikiami santykiniais dydžiais, siekiant išvengti klaidinančių palyginimų dėl skirtingo ekonomikos gaivinimo ir atsparumo didinimo planų dydžio ar pobūdžio. Be to, valstybių narių ekspertai paprašė išsamiau paaiškinti suvestinės turinį ir pateikti apie jį daugiau informacijos.
            
            
               Laikantis Geresnio reglamentavimo gairių, šis deleguotasis reglamentas keturias savaites nuo 2021 m. liepos 28 d. iki rugpjūčio 25 d. buvo paskelbtas siekiant sužinoti suinteresuotųjų šalių nuomonę. Atsiliepimus pateikė 7 suinteresuotosios šalys, kurių dauguma veikia aplinkos, klimato ir (arba) efektyvaus energijos vartojimo politikos srityse. Kai kurios suinteresuotosios šalys prašė išsamiau paaiškinti kelis suvestinės elementus ir (arba) pateikti apie juos daugiau informacijos, įskaitant apie tai, kad suvestinėje bus parodomi ir rezultatai, gaunami pagal socialinių išlaidų ataskaitų teikimo metodiką, kuri apibrėžta Komisijos deleguotajame reglamente (ES) …/… (To be completed by the publication office)
                  2*. Kitos suinteresuotosios šalys prašė, kad būtų matoma papildoma kokybinė informacija, visų pirma ta, kuri bus prieinama remiantis tarpinėmis ir siektinomis reikšmėmis arba kurią Komisija gaus per kitus forumus. Nemažai suinteresuotųjų šalių taip pat prašė papildyti, pakeisti ar smulkiau suskirstyti bendrų rodiklių sąrašą, kad jis aprėptų daugiau ramsčių, išsamiau apimtų žaliąjį ramstį ar geriau atspindėtų su tam tikromis gyventojų grupėmis susijusią pažangą.
            
            
               3.DELEGUOTOJO AKTO TEISINIAI ASPEKTAI
            
            
               Teisė priimti deleguotuosius aktus yra numatyta Reglamento (ES) 2021/241 29 straipsnio 4 dalies a punkte ir 30 straipsnio 2 dalyje.
            
            
               1 straipsnyje nustatytas ekonomikos gaivinimo ir atsparumo didinimo rezultatų suvestinės turinys ir bendrų rodiklių sąrašas.
            
            
               2 straipsnyje nustatyti ataskaitų teikimo reikalavimai.
            
         
         
            
               3 straipsnyje nustatyta šio reglamento įsigaliojimo data.
            
            
               KOMISIJOS DELEGUOTASIS REGLAMENTAS (ES) …/...
            
            
               2021 09 28
            
            
               kuriuo nustatomi ekonomikos gaivinimo ir atsparumo didinimo rezultatų suvestinės bendri rodikliai, išsamiai apibrėžiami jos elementai ir taip papildomas Europos Parlamento ir Tarybos reglamentas (ES) 2021/241, kuriuo nustatoma ekonomikos gaivinimo ir atsparumo didinimo priemonė
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į Europos Parlamento ir Tarybos reglamentą (ES) 2021/241, kuriuo nustatoma ekonomikos gaivinimo ir atsparumo didinimo priemonė
                  3
               , ypač į jo 29 straipsnio 4 dalies a punktą ir 30 straipsnio 2 dalį,
            
            
               kadangi:
            
            
               (1)ekonomikos gaivinimo ir atsparumo didinimo priemonės (toliau – priemonės) tikslas yra teikti veiksmingą ir svarią finansinę paramą, kad būtų paspartintas tvarių reformų ir susijusių viešųjų investicijų įgyvendinimas valstybėse narėse. Ši priemonė yra specialus instrumentas, kuriuo mažinamas COVID-19 krizės neigiamas poveikis ir neigiami padariniai Sąjungoje;
            
            
               (2)pagal Reglamento (ES) 2021/241 29 straipsnį priemonės įgyvendinimas turi būti stebimas ir vertinamas remiantis bendrais rodikliais. Šie rodikliai naudotini priemonės įgyvendinimo pažangos, padarytos siekiant Reglamento (ES) 2021/241 4 straipsnyje nurodytų bendrųjų ir konkrečių tikslų, ataskaitoms teikti, taip pat priemonės stebėsenos ir vertinimo tikslais. Valstybės narės turi informuoti Komisiją apie bendrus rodiklius;
            
            
               (3)pagal Reglamento (ES) 2021/241 30 straipsnį priemonės atsiskaitymo už veiklą sistemos funkciją turi atlikti ekonomikos gaivinimo ir atsparumo didinimo rezultatų suvestinė (toliau – suvestinė). Toje suvestinėje turi būti parodoma valstybių narių ekonomikos gaivinimo ir atsparumo didinimo planų įgyvendinimo pažanga, susijusi su kiekvienu iš šešių priemonės taikymo srities ramsčių, nurodytų to reglamento 3 straipsnyje, ir su bendrais rodikliais. Suvestinė turi būti viešai skelbiama interneto svetainėje arba interneto portale ir kas pusmetį atnaujinama;
            
            
               (4)Reglamento (ES) 2021/241 29 ir 30 straipsniai yra glaudžiai susiję, kadangi bendri rodikliai sudarys didelę suvestinės turinio dalį, kaip numatyta Reglamento (ES) 2021/241 30 straipsnio 3 dalyje. Siekiant užtikrinti tų nuostatų, kurios turėtų įsigalioti vienu metu, tarpusavio nuoseklumą, valstybėms narėms sudaryti sąlygas visapusiškai apžvelgti taikomus ataskaitų teikimo reikalavimus ir palengvinti to reglamento taikymą, nuostatas, kuriomis papildomi tie straipsniai, būtina išdėstyti viename deleguotajame reglamente;
            
            
               (5)suvestinės paskirtis – skaidriai teikti apibendrintą informaciją apie priemonės ir atitinkamais Tarybos įgyvendinimo sprendimais patvirtintų nacionalinių ekonomikos gaivinimo ir atsparumo didinimo planų įgyvendinimo pažangą. Ji turi tapti Reglamento (ES) 2021/241 26 straipsnyje nurodyto Europos Parlamento ir Komisijos dialogo ekonomikos gaivinimo ir atsparumo didinimo klausimu pagrindu;
            
            
               (6)pagal Reglamento (ES) 2021/241 27 straipsnį valstybės narės Europos semestro kontekste du kartus per metus turi informuoti apie pažangą, padarytą įgyvendinant ekonomikos gaivinimo ir atsparumo didinimo planus, ir apie bendrus rodiklius. Siekiant, kad suvestinėje būtų pateikiami naujausi turimi duomenys ir visų valstybių narių duomenys būtų atnaujinami pagal tą patį tvarkaraštį, taip užtikrinant vienodas sąlygas, visos valstybės narės tokias ataskaitas turėtų pateikti tuo pačiu metu, derindamos su Europos semestro tvarkaraščiu;
            
            
               (7)priede pateiktas bendrų rodiklių sąrašas skirtas visiems ekonomikos gaivinimo ir atsparumo didinimo planams, tačiau valstybė narė informaciją apie konkretų bendrą rodiklį turi pranešti tik tuo atveju, jei jos plane yra atitinkamų priemonių. Bendro rodiklio neaktualumo ekonomikos gaivinimo ir atsparumo didinimo planui klausimą turėtų aptarti Komisija ir atitinkama valstybė narė. Atsižvelgiant į tai, kad kiekvienas bendras rodiklis paprastai aktualus daugumai valstybių narių, numatoma, kad kiekviena valstybė narė turėtų pateikti informaciją apie daugumą rodiklių;
            
            
               (8)bendri rodikliai turėtų būti apibrėžti pakankamai išsamiai, kad būtų užtikrinamas valstybių narių renkamų duomenų palyginamumas ir kad tuos duomenis būtų galima apibendrinti, siekiant parodyti priemonės įgyvendinimo padėtį Sąjungos lygmeniu. Atskiros valstybės narės bendri rodikliai turėtų būti teikiami santykiniais dydžiais, be kita ko, remiantis Eurostato duomenims, kad valstybės narės dėl skirtingo ekonomikos gaivinimo ir atsparumo didinimo planų dydžio ar pobūdžio nebūtų tarpusavyje lyginamos klaidingai;
            
            
               (9)pagal Reglamento (ES) 2021/241 28 straipsnį Komisija ir atitinkamos valstybės narės turi skatinti priemonės sąveiką su kitomis Sąjungos programomis bei priemonėmis ir užtikrinti veiksmingą jų tarpusavio koordinavimą. Todėl į suvestinę įtraukti rodikliai turėtų kuo labiau derėti su kitiems Sąjungos fondams taikomais rodikliais;
            
            
               (10)pagal Reglamento (ES) 2021/241 29 straipsnį įgyvendinimo stebėsena turi būti tikslinga ir proporcinga pagal priemonę vykdomai veiklai. Taigi, Komisijos atsiskaitymo už veiklą sistema turėtų būti užtikrinama, kad veiklos įgyvendinimo ir rezultatų stebėsenos duomenys būtų renkami veiksmingai, efektyviai ir laiku. Todėl Sąjungos lėšų gavėjams turėtų būti nustatyti proporcingi ataskaitų teikimo reikalavimai;
            
            
               (11)kitus suvestinės elementus turėtų parengti Komisija, remdamasi informacija, gaunama ekonomikos gaivinimo ir atsparumo didinimo planų ir priemonės įgyvendinimo stebėsenos metu. Tai turėtų užtikrinti duomenų palyginamumą;
            
            
               (12)atsižvelgiant į tai, kad suvestinė turėtų būti parengta naudoti nuo 2021 m. gruodžio 31 d., ir siekiant užtikrinti greitą šiuo reglamentu numatytų priemonių taikymą, šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje,
            
         
         
            
               PRIĖMĖ ŠĮ REGLAMENTĄ:
            
            
               1 straipsnis 
               Ekonomikos gaivinimo ir atsparumo didinimo rezultatų suvestinės turinys ir bendrų rodiklių sąrašas
            
            
               Suvestinėje parodoma ekonomikos gaivinimo ir atsparumo didinimo planų įgyvendinimo pažanga, susijusi su kiekvienu iš šešių ramsčių, kurie nurodyti Reglamento (ES) 2021/241 3 straipsnyje; ši pažanga visų pirma turi būti vertinama pagal:
            
            
               (a)tarpinių reikšmių ir siektinų reikšmių pasiekimą, parodantį Tarybos įgyvendinimo sprendimuose nustatytų reformų ir investicijų įgyvendinimą, išvardijant sėkmingai pasiektas tarpines reikšmes ir siektinas reikšmes, nurodant jų skaičių ir procentą nuo tuose Tarybos įgyvendinimo sprendimuose nustatytų tarpinių reikšmių ir siektinų reikšmių bendro skaičiaus. Taip pat galima pranešti, kaip tarpinių reikšmių ir siektinų reikšmių pasiekimas padeda įgyvendinti susijusias konkrečioms šalims skirtas rekomendacijas,
            
            
               (b)pagal priemonę finansuojamas išlaidas, taip pat ir pagal kiekvieną iš Reglamento (ES) 2021/241 3 straipsnyje nurodytų ramsčių, įtraukiant socialines išlaidas pagal metodiką, kuri apibrėžta Komisijos deleguotajame reglamente (ES) …/… (To be completed by the publication office)
                  4
               *, remiantis numatomų išlaidų, pateikiamų patvirtintuose ekonomikos gaivinimo ir atsparumo didinimo planuose, suskirstymu,
            
            
               (c)kiekvieno ekonomikos gaivinimo ir atsparumo didinimo plano įgyvendinimo padėtį,
            
            
               (d)finansinių įnašų ir paskolų išmokėjimo pažangą,
            
            
               (e)į ekonomikos gaivinimo ir atsparumo didinimo planus įtrauktų priemonių temines analizes ir pavyzdžius, iliustruojančius įgyvendinimo pažangą, susijusią su visais šešiais ramsčiais,
            
            
               (f)priede nustatytus bendrus rodiklius, kurie turi būti naudojami teikiant pažangos ataskaitas ir stebint bei vertinant, kaip taikant priemonę siekiama bendrųjų ir konkrečių tikslų.
            
            
               2 straipsnis 
               Ataskaitų teikimas
            
            
               1.Siekiant, kad suvestinė ir bendri rodikliai du kartus per metus būtų nuosekliai ir vienodai atnaujinami, visos valstybės narės Europos semestro kontekste du kartus per metus informuoja apie pažangą, padarytą įgyvendinant ekonomikos gaivinimo ir atsparumo didinimo planus, įskaitant veiklos susitarimus, ir apie bendrus rodiklius. 
            
            
               2.Pažangos, padarytos įgyvendinant valstybių narių ekonomikos gaivinimo ir atsparumo didinimo planus, ataskaitos kasmet paprastai turi būti pateikiamos iki balandžio mėn. vidurio ir spalio mėn. pradžios ir ne vėliau kaip atitinkamai balandžio 30 d. ir spalio 15 d. Ataskaitinis laikotarpis apima visą plano įgyvendinimo laikotarpį nuo 2020 m. vasario 1 d., kai taikytina.
            
            
               3.Atnaujinti bendrų rodiklių duomenys kasmet pateikiami iki vasario 28 d. ir rugpjūčio 31 d. Ataskaitinis laikotarpis apima visą plano įgyvendinimo laikotarpį nuo 2020 m. vasario 1 d., kai taikytina, iki atitinkamų galutinių terminų kiekvienų metų gruodžio 31 d. ir birželio 30 d.
            
            
               3 straipsnis
            
            
               Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2021 09 28
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        Europos Parlamento ir Tarybos reglamentas (ES) 2021/241, kuriuo nustatoma ekonomikos gaivinimo ir atsparumo didinimo priemonė (OL L 57, 2021 2 18, p. 17).
               
               
                  
                     (2)
                  * 
                        (KOMISIJOS DELEGUOTASIS REGLAMENTAS (ES) …/..., kuriuo nustatoma socialinių išlaidų ataskaitų teikimo metodika ir taip papildomas Europos Parlamento ir Tarybos reglamentas (ES) 2021/241, kuriuo nustatoma ekonomikos gaivinimo ir atsparumo didinimo priemonė (COM nuoroda C(2021)8801)) – to be deleted
               
               
                  
                     (3)
                  
                        OL L 57, 2021 2 18, p. 17. 
               
               
                  
                     (4)
                  * 
                        KOMISIJOS DELEGUOTASIS REGLAMENTAS (ES) …/..., kuriuo nustatoma socialinių išlaidų ataskaitų teikimo metodika ir taip papildomas Europos Parlamento ir Tarybos reglamentas (ES) 2021/241, kuriuo nustatoma ekonomikos gaivinimo ir atsparumo didinimo priemonė (COM nuoroda C(2021)8801)) – to be deleted
               
            
      
    ---documentbreak--- 
      
         
         
            
               PRIEDAS
            
            
               Bendrų rodiklių sąrašas
            
            
                
                  Bendri rodikliai parodys į ekonomikos gaivinimo ir atsparumo didinimo planus įtrauktų reformų ir investicijų įgyvendinimo pažangą, daromą siekiant priemonės tikslų. Vienos priemonės duomenys gali būti naudojami nustatant keletą bendrų rodiklių. Jeigu į tam tikros valstybės narės ekonomikos gaivinimo ir atsparumo didinimo planą neįtraukta jokia priemonė, kurios duomenys būtų naudojami kuriam nors iš toliau nurodytų rodiklių nustatyti, valstybė narė turėtų šį klausimą aptarti su Komisija, kad galėtų nuspręsti, ar apie tą rodiklį pranešti kaip apie netaikomą.
            
            
                     
                        Numeris
                     
                     
                  
                  
                     
                        Su EGADP parama susijęs bendras rodiklis
                     
                  
                  
                     
                        EGADP ramsčiai
                     
                  
                  
                     
                        Paaiškinimas
                     
                  
                  
                     
                        Matavimo vienetas
                     
                     
                  
               
                     
                        1
                     
                  
                  
                     
                        Per metus sutaupytas pirminės energijos suvartojimo kiekis
                     
                  
                  
                     
                        1 ramstis
                     
                     
                        3 ramstis
                     
                  
                  
                     
                        Remiamų subjektų bendras metinis pirminės energijos suvartojimo kiekio sumažinimas naudojantis parama, teikiama pagal priemonę taikomomis priemonėmis. Pradinė vertė yra metinis pirminės energijos suvartojimo kiekis iki intervencinės priemonės taikymo, o pasiekta vertė – metinis pirminės energijos suvartojimo kiekis per metus po to, kai pradėta taikyti intervencinė priemonė. Kad būtų galima apskaičiuoti tas vertes, pastatams taikomos intervencinės priemonės turi būti pakankamai dokumentuojamos, pavyzdžiui, naudojantis energinio naudingumo sertifikatais arba kitomis stebėsenos sistemomis laikantis Pastatų energinio naudingumo direktyvos
                           1
                         10 straipsnio 6 dalyje nustatytų kriterijų. Kalbant apie įmonių procesus, metinis pirminės energijos suvartojimo kiekis turi būti dokumentuojamas remiantis energijos vartojimo auditais pagal Energijos vartojimo efektyvumo direktyvos (Direktyvos 2012/27/ES) 8 straipsnį arba kitomis atitinkamomis techninėmis specifikacijomis.
                     
                     
                        Viešieji pastatai – valdžios institucijoms ir ne pelno organizacijoms, jei tokie subjektai siekia visuotinės svarbos tikslų, pavyzdžiui, švietimo, sveikatos, aplinkos ir transporto srityse, priklausantys pastatai. Tai gali būti viešojo administravimo institucijų, mokyklų, ligoninių ir kt. pastatai. 
                     
                  
                  
                     
                        MWh per metus
                     
                  
               
                     
                        2
                     
                  
                  
                     
                        Įdiegti papildomi atsinaujinančiosios energijos veikimo pajėgumai 
                     
                  
                  
                     
                        1 ramstis
                     
                     
                        3 ramstis
                     
                  
                  
                     
                        Naudojant paramą, teikiamą pagal priemonę taikomomis priemonėmis, įrengti papildomi atsinaujinančiosios energijos veikimo pajėgumai, kurie veikia (t. y. yra prijungti prie tinklo, jei taikytina, ir visiškai parengti gaminti energiją arba ją jau gamina). Gamybos pajėgumai – grynoji didžiausia elektros energijos galia, kaip apibrėžta Eurostato
                           2
                        .
                     
                     
                        Atsinaujinančioji energija apibrėžiama kaip „atsinaujinančiųjų neiškastinių išteklių energija, būtent, vėjo, saulės (šilumos ir fotoelektros) energija, geoterminė energija, aplinkos energija, potvynių, bangų ir kitokia vandenynų energija, hidroenergija, energija iš biomasės, sąvartynų dujų, nuotekų valymo įrenginių dujų ir biodujų“ (žr. Direktyvą (ES) 2018/2001). Rodikliu taip pat turi būti įvertinami elektrolizerio vandenilio gamybos pajėgumai, sukurti naudojantis parama, teikiama pagal priemonę taikomomis priemonėmis. Rodiklio duomenys apie: i) atsinaujinančiųjų išteklių energijos gamybos pajėgumus; ii) elektrolizerio vandenilio gamybos pajėgumus renkami ir pranešami atskirai.
                     
                  
                  
                     
                        MW
                     
                  
               
                     
                        3
                     
                  
                  
                     
                        Alternatyviųjų degalų infrastruktūra (degalų papildymo punktai / įkrovimo prieigos) 
                     
                     
                  
                  
                     
                        1 ramstis
                     
                     
                        3 ramstis
                     
                  
                  
                     
                        Netaršių transporto priemonių degalų papildymo punktų / įkrovimo prieigų (naujų ar atnaujintų), remiamų pagal priemonę taikomomis priemonėmis, skaičius.
                     
                     
                        Įkrovimo prieiga apibrėžiama kaip elektros energija varomų transporto priemonių sąsaja, per kurią galima vienu metu įkrauti vieną elektros energija varomą transporto priemonę, arba sąsaja, kurioje vienu metu galima sukeisti vienos elektros energija varomos transporto priemonės akumuliatorių. Degalų papildymo punktas apibrėžiamas kaip alternatyviųjų degalų tiekimui skirta degalų papildymo infrastruktūra, naudojant stacionarius arba mobilius įrenginius.
                     
                     
                        Prie alternatyviųjų degalų, naudojamų tiekiant energiją transportui, priskiriami degalai arba energijos šaltiniai, kurie bent iš dalies pakeičia degalus, gaunamus iš iškastinės naftos šaltinių, ir kurie gali padėti mažinti transporto priklausomybę nuo iškastinio kuro bei atitinka Direktyvą 2018/2001
                           3
                        .
                     
                     
                        Rodiklio duomenys apie: i) įkrovimo prieigas; ii) degalų papildymo punktus renkami ir pranešami atskirai. Pranešant degalų papildymo punktų rodiklį, atskirai nurodomi: iii) vandenilio degalų papildymo punktai. 
                     
                  
                  
                     
                        Degalų papildymo punktų / įkrovimo prieigų skaičius
                     
                  
               
                     
                        4
                     
                  
                  
                     
                        Gyventojai, galintys pasinaudoti apsaugos nuo potvynių, miškų gaisrų ir kitų su klimatu susijusių gaivalinių nelaimių priemonėmis
                     
                  
                  
                     
                        1 ramstis
                     
                     
                        4 ramstis
                     
                  
                  
                     
                        Gyventojai, gyvenantys vietovėse, kuriose naudojantis parama, teikiama pagal priemonę taikomomis priemonėmis, įdiegta arba iš esmės atnaujinta apsaugos infrastruktūra (įskaitant žaliąją infrastruktūrą ir gamtos procesais pagrįstus prisitaikymo prie klimato kaitos sprendimus), siekiant sumažinti pažeidžiamumą, susijusį su potvyniais, miškų gaisrais ir su kitomis gaivalinėmis nelaimėmis susijusiais pavojais (audromis, sausromis, karščio bangomis). Rodiklis turėtų apimti didelės rizikos zonose aiškiai lokalizuotas apsaugos priemones, kuriomis, kitaip nei nacionaliniu ar regioniniu lygmeniu įdiegtomis bendresnio pobūdžio priemonėmis, tiesiogiai šalinama konkreti rizika. Kalbant apie potvynius, rodiklis turėtų nurodyti nuolatinių gyventojų, kuriems gresia rizika, skaičių.
                     
                     
                  
                  
                     
                        Asmenų skaičius
                     
                  
               
                     
                        5
                     
                  
                  
                     
                        Papildomi būstai, turintys itin didelio pralaidumo tinklais teikiamą interneto prieigą
                     
                  
                  
                     
                        2 ramstis
                     
                     
                        4 ramstis
                     
                  
                  
                     
                        Būstų, turinčių prieigą prie itin didelio pralaidumo tinklų, kaip apibrėžta BEREC gairėse dėl itin didelio pralaidumo tinklų (BoR(20) 165
                           4
                        ), kurie iki suteikiant paramą pagal priemonę taikomomis priemonėmis turėjo tik prieigą prie lėtesnių jungčių arba visai neturėjo prieigos prie interneto, bendras skaičius. Taip pat atsižvelgiama į 5G tinklo aprėptį ir padidinimą iki gigabitinės spartos. Geresnė interneto prieiga turi būti tiesioginis paramos, teikiamos pagal priemonę taikomomis priemonėmis, panaudojimo rezultatas. Šiuo rodikliu nustatomas būstų, kurie turi prieigos galimybę, o ne būstų, kurie ja iš tikrųjų naudojasi, skaičius.
                     
                     
                        Būstas apibrėžiamas kaip kambarys arba kambarių grupė, įrengti ilgalaikiam naudojimui skirtame pastate arba struktūriškai atskiroje jo dalyje, kurie (...) skirti gyventi vienam privačiam namų ūkiui ištisus metus
                           5
                         (žr. Komisijos tarnybos Eurostato interneto svetainę).
                     
                     
                        Į rodiklį neįtraukiami kolektyviniai būstai, kaip antai ligoninės, senelių namai, globos namai, kalėjimai, kareivinės, religinės institucijos, pensionai, darbininkų nakvynės namai ir kt.
                     
                  
                  
                     
                        Būstų skaičius 
                     
                  
               
                     
                        6
                     
                  
                  
                     
                        Įmonės, kurioms teikiama parama skaitmeniniams produktams, paslaugoms ir taikymo procesams kurti arba pritaikyti
                     
                  
                  
                     
                        2 ramstis
                     
                     
                        3 ramstis
                     
                  
                  
                     
                        Įmonių, kurioms pagal priemonę taikomomis priemonėmis teikiama parama naujoms arba iš esmės patobulintoms paslaugoms, produktams ir procesams, grindžiamiems skaitmeninėmis technologijomis, kurti arba pritaikyti, skaičius. Tokios technologijos apima pažangias skaitmenines technologijas, kaip antai automatizavimą, dirbtinį intelektą, kibernetinį saugumą, blokų grandinę, debesijos ir tinklo paribio infrastruktūras, duomenų erdves, kvantinę ir našiąją kompiuteriją. Esminiai patobulinimai apima tik naujas funkcijas. Todėl turi būti atskirai renkama informacija apie: i) įmones, kurioms teikiama parama skaitmeninėms technologijoms ir sprendimams kurti, ir ii) įmones, kurioms teikiama parama skaitmeniniams sprendimams, skirtiems tų įmonių paslaugoms, produktams ar procesams transformuoti, pritaikyti. Informacija taip pat turi būti renkama pagal įmonės dydį.
                     
                     
                        Ta pati įmonė skaičiuojama vieną kartą, nepriklausomai nuo to, kiek kartų jai suteikta skaitmenizavimo parama pagal priemonę taikomomis priemonėmis.
                     
                     
                        Įmonė ir įmonių skirstymas pagal dydį nustatomas vadovaujantis 9 rodikliui nustatyta apibrėžtimi.
                     
                  
                  
                     
                        Įmonių skaičius 
                     
                  
               
                     
                        7
                     
                  
                  
                     
                        Naujų ir patobulintų viešųjų skaitmeninių paslaugų, produktų ir procesų naudotojai 
                     
                  
                  
                     
                        2 ramstis
                     
                     
                        5 ramstis
                     
                  
                  
                     
                        Naudojantis pagal priemonę teikiamų priemonių parama sukurtų naujų arba iš esmės patobulintų skaitmeninių viešųjų paslaugų, produktų ir procesų naudotojų skaičius. Esminiai patobulinimai apima tik naujas funkcijas. Rodiklis bazinį dydį „0“ turi turėti tik tuo atveju, jei skaitmeninė paslauga, produktas arba procesas yra naujas. Naudotojai – naudojantis pagal priemonę teikiamų priemonių parama sukurtų naujų arba patobulintų viešųjų paslaugų ir produktų klientai, taip pat viešosios institucijos darbuotojai, naudojantys su pagal priemonę taikomų priemonių parama sukurtus naujus arba iš esmės patobulintus skaitmeninius procesus. Jeigu nėra galimybės nustatyti atskirų asmenų, to paties kliento, kuris naudojasi tam tikra internetine paslauga, pakartotinis priskaičiavimas nelaikomas dvigubu skaičiavimu.
                     
                  
                  
                     
                        Naudotojų skaičius per metus 
                     
                  
               
                     
                        8
                     
                  
                  
                     
                        Paramą gavusiose mokslinių tyrimų įstaigose dirbantys mokslininkai
                     
                  
                  
                     
                        3 ramstis
                     
                  
                  
                     
                        Mokslininkų, kurie tiesiogiai pagal savo veiklos kryptį naudoja viešąją arba privačią mokslinių tyrimų infrastruktūrą ar įrangą, kuriai skirta pagal priemonę taikomų priemonių parama. Rodiklis vertinamas metiniais etato ekvivalentais, apskaičiuotais pagal 2015 m. EBPO Fraskačio vadove pateiktą metodiką.
                     
                     
                        Parama turi būti naudojama mokslinių tyrimų infrastruktūrai arba mokslinių tyrimų įrangos kokybei gerinti. Pakeitimai, nesusiję su kokybės gerinimu, pvz., priežiūra, neįtraukiami. 
                     
                     
                        Į rodiklį neįtraukiami nei mokslinių tyrimų ir plėtros srities laisvos pareigybės, nei šios srities pagalbiniai darbuotojai (t. y. pareigybės, kurios nėra tiesiogiai susijusios su mokslinių tyrimų ir plėtros veikla).
                     
                     
                        Mokslinių tyrimų ir plėtros darbuotojų metinis etato ekvivalentas nustatomas kaip mokslinių tyrimų ir plėtros srityje faktiškai dirbtų valandų skaičius kalendoriniais metais, padalintas iš viso tuo pačiu laikotarpiu vieno asmens arba grupės įprastai dirbtų valandų skaičiaus. Vienam asmeniui kas pusmetį paprastai negali tekti daugiau kaip vienas mokslinių tyrimų ir plėtros etato ekvivalentas. Įprastai dirbtų valandų skaičius nustatomas remiantis norminiu ir (arba) teisės aktų nustatytu darbo valandų skaičiumi. Visu etatu dirbantis asmuo nustatomas atsižvelgiant į jo užimtumo statusą, sutarties rūšį (darbas visą ar ne visą darbo dieną) ir dalyvavimo mokslinių tyrimų ir plėtros veikloje lygmenį (žr. 2015 m. EBPO Fraskačio vadovo 5.3 skyrių).
                     
                     
                        Rodiklio duomenys suskirstomi pagal lytį
                           6
                        .
                     
                  
                  
                     
                        Metinis etato ekvivalentas 
                     
                     
                  
               
                     
                        9
                     
                  
                  
                     
                        Paramą gavusios įmonės (iš kurių: mažosios, įskaitant labai mažas, vidutinės ir didelės)
                     
                  
                  
                     
                        3 ramstis
                     
                  
                  
                     
                        Rodiklis apima visas įmones, kurios gauna piniginę arba nepiniginę paramą, teikiamą pagal priemonę taikomomis priemonėmis.
                     
                     
                        Įmonė apibrėžiama kaip mažiausias juridinių vienetų junginys, t. y. organizacinis vienetas, gaminantis prekes ir teikiantis paslaugas, kuris turi tam tikrą sprendimų priėmimo laisvę, visų pirma susijusią su savo einamųjų išteklių paskirstymu, vykdo vieną ar daugiau veiklų vienoje ar daugiau vietų. Įmonė gali būti vienasmenis juridinis vienetas. Juridiniai vienetai yra juridiniai asmenys, kurių egzistavimas pripažįstamas pagal įstatymus, nepriklausomai nuo atskirų asmenų ar institucijų (pavyzdžiui, tikrųjų ūkinių bendrijų, privačių komanditinių ūkinių bendrijų, ribotos atsakomybės bendrovių, įsteigtų bendrovių ir kt.), kuriems nuosavybės teise gali priklausyti šie juridiniai vienetai ar kurių nariais jie gali būti. Juridiniai vienetai taip pat yra fiziniai asmenys, kurie savarankiškai vykdo ekonominę veiklą, pavyzdžiui, parduotuvės ar garažo savininkai ar valdytojai, teisininkai ar savarankiškai dirbantys amatininkai (Komisija (Eurostatas), remiantis 1993 m. kovo 15 d. Tarybos reglamento (EEB) Nr. 696/93 III A skirsniu).
                     
                     
                        Rodiklio duomenys renkami ir pranešami pagal įmonės dydį. Šio rodiklio taikymo tikslais įmonės apibrėžiamos kaip pelno siekiančios organizacijos, gaminančios prekes ir teikiančios paslaugas rinkos poreikiams patenkinti.
                     
                     
                        Įmonių klasifikacija:
                     
                     
                        mažoji, įskaitant labai mažą, įmonė (0–49 darbuotojai ir savarankiškai dirbantys asmenys, metinė apyvarta arba balansas neviršija 10 mln. EUR); 
                     
                     
                        vidutinė įmonė (50–249 darbuotojai ir savarankiškai dirbantys asmenys, metinė apyvarta siekia nuo 10 iki 50 mln. EUR arba balansas siekia nuo 10 iki 43 mln. EUR); 
                     
                     
                        didelė įmonė (daugiau kaip 250 darbuotojų ir savarankiškai dirbančių asmenų, apyvarta viršija 50 mln. EUR arba balansas viršija 43 mln. EUR);
                     
                     
                        jeigu viršijama kuri nors iš šių dviejų ribinių verčių (darbuotojų ir savarankiškai dirbančių asmenų skaičiaus ir metinės apyvartos / balanso), įmonės priskiriamos vienai iš pirmiau nurodytų dydžio kategorijų
                     
                     
                        (Komisija (Eurostatas), remiantis EK rekomendacijos 2003/361/EB priedo 2–3 straipsniais).
                     
                     
                        Remiamos įmonės dydis įvertinamas pradedant teikti paramą.
                     
                  
                  
                     
                        Įmonių skaičius
                     
                  
               
                     
                           10
                     
                  
                  
                     
                        Švietimo ar mokymo veiklos dalyvių skaičius
                     
                     
                  
                  
                     
                        2 ramstis
                     
                     
                        4 ramstis
                     
                     
                        6 ramstis
                     
                  
                  
                     
                        Nustatant šį rodiklį atsižvelgiama į švietimo veiklos dalyvių (ISCED 0–6, suaugusiųjų švietimas) ir mokymo (mokymas ne darbo ir (arba) darbo vietoje, tęstinis profesinis rengimas ir mokymas ir kt.) veiklos, kuri remiama pagal priemonę taikomų priemonių parama, dalyvių, įskaitant skaitmeninių įgūdžių ugdymo
                           7
                         veiklos dalyvių, skaičių. Todėl šio rodiklio duomenys renkami ir pranešami pagal: i) švietimo ir mokymo veiklos dalyvių skaičių ir ii) skaitmeninių įgūdžių ugdymo veiklos dalyvių skaičių. Rodiklio duomenys taip pat suskirstomi pagal lytį
                           8
                         ir amžių
                           9
                        .
                     
                     
                        Dalyviai skaičiuojami tuo metu, kai pradeda dalyvauti švietimo ar mokymo veikloje.
                     
                  
                  
                     
                        Asmenų skaičius
                     
                  
               
                     
                        11
                     
                  
                  
                     
                        Dirbančių arba darbo ieškančių asmenų skaičius
                     
                  
                  
                     
                        3 ramstis
                     
                     
                        4 ramstis
                     
                  
                  
                     
                        Bedarbiai
                           10
                         arba neaktyvūs
                           11
                         asmenys, kurie gavo paramą, teikiamą pagal EGADP priemones, ir yra dirbantys, įskaitant savarankiškai dirbančius asmenys, arba asmenys, kurie tos paramos gavimo metu buvo neaktyvūs ir iš naujo pradėjo ieškoti darbo vos tik gavę paramą.
                     
                     
                        Rodiklio duomenys suskirstomi pagal lytį
                           12
                         ir amžių
                           13
                        .
                     
                     
                        Darbo ieškantys asmenys apibrėžiami kaip asmenys, kurie paprastai neturi darbo, gali dirbti ir aktyviai ieško darbo, kaip nustatyta pagal sąvokos „bedarbiai“ apibrėžtį.
                     
                     
                        Asmenys, kurie valstybinėse užimtumo tarnybose naujai užsiregistravo kaip darbo ieškantys asmenys, turi būti visada įskaičiuojami, net jei jie negali pradėti dirbti nedelsiant.
                     
                  
                  
                     
                        Asmenų skaičius
                     
                  
               
                     
                        12
                     
                  
                  
                     
                        Naujos arba modernizuotos sveikatos priežiūros infrastruktūros talpumas
                     
                  
                  
                     
                        4 ramstis
                     
                     
                        5 ramstis
                     
                  
                  
                     
                        Didžiausias metinis asmenų, kuriuos bent kartą per metus gali aptarnauti sveikatos priežiūros infrastruktūra, kuri yra naujai sukurta arba modernizuota naudojantis parama, teikiama pagal priemonę taikomomis priemonėmis, skaičius.
                     
                     
                        Modernizavimas neapima energinės renovacijos, priežiūros ar remonto. Sveikatos priežiūros infrastruktūra apima ligonines, klinikas, ambulatorinės priežiūros centrus, specializuotos priežiūros centrus ir kt.
                     
                  
                  
                     
                         Asmenų skaičius per metus
                     
                  
               
                     
                        13
                     
                  
                  
                     
                        Naujų arba modernizuotų vaikų priežiūros ir švietimo įstaigų mokymo klasių talpumas
                     
                     
                  
                  
                     
                        4 ramstis
                     
                     
                        6 ramstis
                     
                  
                  
                     
                        Ikimokyklinio ugdymo ir priežiūros bei švietimo infrastruktūros (ISCED 0–6), kuri yra naujai sukurta arba modernizuota naudojantis parama, teikiama pagal priemonę taikomomis priemonėmis, klasių talpumas, išreikštas didžiausiu vietų skaičiumi. Klasių talpumas apskaičiuojamas pagal nacionalinės teisės aktus, tačiau jis skaičiuojamas neatsižvelgiant į mokytojų, tėvų, pagalbinių darbuotojų ir jokių kitų asmenų, kurie gali naudotis infrastruktūra, skaičių.
                     
                     
                        Ikimokyklinio ugdymo ir priežiūros infrastruktūra, pavyzdžiui, vaikų lopšeliai ir darželiai – tai infrastruktūra, skirta vaikams nuo gimimo iki pradinio ugdymo (ISCED 0). Švietimo infrastruktūra apima mokyklas (ISCED 1–3, ISCED 4) ir aukštojo mokslo įstaigas (ISCED 5–6). Į rodiklio duomenis įtraukiama sukurta nauja arba modernizuota (pavyzdžiui, atnaujinta siekiant įdiegti aukštesnius higienos ir saugumo standartus) vaikų priežiūros ar švietimo infrastruktūra, o modernizavimas neapima energinės renovacijos, priežiūros ir remonto.
                     
                  
                  
                     
                        Asmenų skaičius
                     
                  
               
                     
                        14
                     
                  
                  
                     
                        Paramą gaunančių 15–29 metų amžiaus jaunuolių skaičius 
                     
                  
                  
                     
                        6 ramstis
                     
                  
                  
                     
                        Dalyvių, kurie pagal priemonę taikomų priemonių piniginės arba nepiniginės paramos suteikimo metu buvo 15–29 metų amžiaus, skaičius.
                     
                     
                        Rodiklio duomenys suskirstomi pagal lytį
                           14
                        .
                     
                  
                  
                     
                        Asmenų skaičius
                     
                  
               
         
         
            
                  
                     (1)
                  
                        Direktyva 2010/31/ES su pakeitimais, padarytais Direktyva (ES) 2018/844.
               
               
                  
                     (2)
                  
                        „Didžiausia aktyvioji galia, kurią jėgainei veikiant visu pajėgumu galima nuolat tiekti išleidimo į tinklą vietoje (t. y. išskaičiavus elektrinės pagalbiniams įrenginiams tiekiamą galią ir jos nuostolius tuose transformatoriuose, kurie laikomi neatskiriama elektrinės dalimi“.
               
               
                  
                     (3)
                  
                        Konkrečiau, Direktyvos 2018/2001 29 straipsnį, kuriame nustatyti biodegalams, skystiesiems bioproduktams ir biomasės kurui taikomi tvarumo ir išmetamo šiltnamio efektą sukeliančių dujų kiekio sumažėjimo kriterijai.
               
               
                  
                     (4)
                  
                        Europos elektroninių ryšių kodekso (EERK) 2 straipsnio 2 dalyje sąvoka „itin didelio pajėgumo tinklas“ šiuo metu apibrėžiama taip: itin didelio pralaidumo tinklas – elektroninių ryšių tinklas, kurį visą sudaro optinių skaidulų elementai bent jau iki skirstomojo taško aptarnaujamoje vietoje, arba elektroninių ryšių tinklas, kuris yra pajėgus įprastinėmis piko tarpsnių sąlygomis užtikrinti panašius eksploatacinius tinklo parametrus žemynkryptės ir aukštynkryptės linijos juostos pločio, atsparumo, su klaidomis susijusių parametrų, gaišties ir jos variacijų aspektais.
               
               
                  
                     (5)
                  
                        https://ec.europa.eu/eurostat/statistics-explained/index.php?title=Glossary:Dwelling
               
               
                  
                     (6)
                  
                        Vyrai, moterys, nebinarinio lytiškumo asmenys. Keliose valstybėse narėse galioja teisės aktai arba taikoma teisės praktika, kuriais pripažįstama, kad asmenys gali nepatekti nė į vieną iš šių dviejų kategorijų arba gali pageidauti, kad jų nepriskirtų nė vienai iš jų. Tokiose valstybėse narėse šie asmenys registruojami kaip nebinarinio lytiškumo asmenys.
               
               
                  
                     (7)
                  
                        Vadovaujantis EGADP reglamento VII priedu, kuriame pateikiama skaitmeninių žymenų metodika pagal priemonę, skaitmeninių įgūdžių ugdymas turi būti suprantamas taip, kaip apibrėžta pagal intervencinių priemonių sritį, kurios kodas 108 („Parama skaitmeninių įgūdžių vystymui“), kur nurodyta: „Tai nurodo visų lygmenų skaitmeninius įgūdžius ir apima itin specializuotas švietimo programas, skirtas skaitmeninės srities specialistams rengti (t. y. į technologijas orientuotas programas), mokytojų rengimą, skaitmeninio turinio kūrimą švietimo tikslais ir atitinkamus organizacinius gebėjimus. Tai taip pat apima priemones ir programas, kuriomis siekiama gerinti pagrindinius skaitmeninius įgūdžius.“
               
               
                  
                     (8)
                  
                        Vyrai, moterys, nebinarinio lytiškumo asmenys. Keliose valstybėse narėse galioja teisės aktai arba taikoma teisės praktika, kuriais pripažįstama, kad asmenys gali nepatekti nė į vieną iš šių dviejų kategorijų arba gali pageidauti, kad jų nepriskirtų nė vienai iš jų. Tokiose valstybėse narėse šie asmenys registruojami kaip nebinarinio lytiškumo asmenys.
               
               
                  
                     (9)
                  
                        0–17, 18–29, 30–54, 55 m. amžiaus ir vyresni.
               
               
                  
                     (10)
                  
                        Bedarbiai yra asmenys, kurie paprastai neturi darbo, gali dirbti ir aktyviai ieško darbo. Į šiuos duomenis visada įtraukiami asmenys, kurie registruotais bedarbiais laikomi pagal nacionalines apibrėžtis, net jei tie asmenys neatitinka visų šių trijų kriterijų. Šaltinis: Užimtumo, socialinių reikalų ir įtraukties generalinio direktorato leidinio „Darbo rinkos politikos statistika. 2018 m. metodika“ 18 dalis.
               
               
                  
                     (11)
                  
                        Neveiklūs asmenys – tai asmenys, kurie nėra darbo jėgos dalis (t. y. jie arba nedirba, arba nėra bedarbiai pagal pateiktas apibrėžtis). Šaltinis: Užimtumo, socialinių reikalų ir įtraukties generalinio direktorato leidinio „Darbo rinkos politikos statistika. 2018 m. metodika“ 20 dalis.
               
               
                  
                     (12)
                  
                        Vyrai, moterys, nebinarinio lytiškumo asmenys. Keliose valstybėse narėse galioja teisės aktai arba taikoma teisės praktika, kuriais pripažįstama, kad asmenys gali nepatekti nė į vieną iš šių dviejų kategorijų arba gali pageidauti, kad jų nepriskirtų nė vienai iš jų. Tokiose valstybėse narėse šie asmenys registruojami kaip nebinarinio lytiškumo asmenys.
               
               
                  
                     (13)
                  
                        0–17, 18–29, 30–54, 55 m. amžiaus ir vyresni.
               
               
                  
                     (14)
                  
                        Vyrai, moterys, nebinarinio lytiškumo asmenys. Keliose valstybėse narėse galioja teisės aktai arba taikoma teisės praktika, kuriais pripažįstama, kad asmenys gali nepatekti nė į vieną iš šių dviejų kategorijų arba gali pageidauti, kad jų nepriskirtų nė vienai iš jų. Tokiose valstybėse narėse šie asmenys registruojami kaip nebinarinio lytiškumo asmenys.